钦定古今图书集成/历象汇编/岁功典/第042卷 > 《素问》 > 《玉机真藏论篇》
## 钦定古今图书集成/历象汇编/岁功典/第042卷 > 《素问》 > 《玉机真藏论篇》

帝曰：夏脉如钩，何如而钩？岐伯曰：“夏脉者心也，南方
火也，万物之所以盛长也，故其气来盛去衰，故曰钩，
反此者病。”

〈注〉“心脉通于夏气，如火之发焰，如物之盛长。其气惟外出，故脉来盛而去悠。”有如钩象其本有力而肥，其环转则秒而微也。

帝曰：何如而反？岐伯曰：其气来盛，去亦盛，此谓太过，
病在外；其气来不盛，去反盛，此谓不及，病在中。

〈注〉《来盛》者，盛长之本气也。《去亦盛》者，太过于外也。《来不盛》者，盛长之气衰于内也。《去反盛》者，根本虚而末反盛也。

帝曰：“夏脉太过与不及，其病皆何如？”岐伯曰：“太过则
令人身热而肤痛，为浸淫；其不及则令人烦心，上见
欬唾，下为气泄。”

〈注〉身热肤痛者，心火太过而淫气于外也。浸淫肤受之疮，火热盛也。其不及，则反逆于内，上熏肺而为欬唾，下走腹而为气泄矣。夫心气逆则为噫，虚逆之气，不上出而为噫，则下行而为气泄。气泄者，得后与气，快然如衰也。